《姊妹行》
明代·林章

与姊别时啼，头比姊肩低。
几年不见姊，眉与姊夫齐。
春兰秋菊各芳泽，花蚤花迟总堪惜。
生憎一对似花人，恼杀十年花下客。
花时能几何，客恨不胜多。
翻作相思树，缠丝复绕萝。
鸳鸯宿海底，好梦落风波。
空有青衫泪，双弹向翠蛾。
寂寂杨花坞，迢迢桃叶渡。
长江南北头，总是相思路。
新人本非新，故人应是故。
只道相怜亲上亲，那识相思苦中苦。
忆故如望月，望圆复愁缺。
怜新若转弦，一转一缠绵。
缠绵复绻缱，见妹如姊面。
年年春风时，那作双飞燕。
姊应山上采蘼芜，妹莫尊前唱鹧鸪。
昨日书来无别话，为侬珍重大姨夫。

作者简介：福建福清人，本名春元，字初文。万历元年举人。尝从戚继光于蓟镇，后侨居南京，坐事系狱。后旅居北京，以上书言事得罪，暴死狱中。有《林初文诗选》。